|  |
| --- |
| årsberetning for det fælles censorkorps |

|  |
| --- |
| **Dato:** 26.11.2019 |
|  |

## Årsberetning for 2018 og forårssemesteret 2019

Censorformandskabet har besluttet, at deres beretning skal dække et studieår frem for et kalenderår, hvorfor denne beretning dækker en periode på 1,5 år.

**Indledning**

Efter bekendtgørelse nr. 1526 af 16. december 2013 om eksamen og censur ved de videregående kunstneriske uddannelser med senere ændringer beskikker styrelsen for Videregående Uddannelser et landsdækkende korps af censorer. Et censorkorps omfatter som udgangspunkt bachelor- og kandidatuddannelser samt masteruddannelser inden for samme faglige eller beslægtede område. Censorerne for arkitektur-, design- og konservatoruddannelserne er samlet i et fælles censorkorps. Censorerne beskikkes for 4 år ad gangen.

Pr. 1. oktober 2018 er der beskikket et nyt censorkorps for uddannelserne ved Arkitektskolen Aarhus, Designskolen Kolding og Det Kongelige Danske Kunstakademis Skoler for Arkitektur, Design og Konservering.

De beskikkede censorer skal påse:

* at kravene til indholdet af uddannelsens prøver er i overensstemmelse med de mål og øvrige krav, som er fastsat for uddannelsen,
* at prøverne gennemføres i overensstemmelse med gældende regler, og
* at de studerende får en ensartet og retfærdig behandling, og at deres præstationer får en pålidelig bedømmelse, der er i overensstemmelse med reglerne for karaktergivning.

Efter bekendtgørelsens § 24, stk. 1 skal der for hvert censorkorps af og blandt censorerne vælges et formandskab bestående af en censorformand og en eller flere næstformænd. Censorformandskabet repræsenterer censorerne i censorkorpset over for styrelsen og uddannelsesinstitutionerne.

Censorformandsskabet for det fælles censorkorps blev genvalgt ved beskikkelsen af det nye censorkorps den 1. oktober 2018 og består af følgende personer:

* Formand: Lars Juel Thiis
* Næstformand, arkitektur: Jakob Brøndsted
* Næstformand, design: Anne Louise Bang
* Næstformand, konservering: Ion Meyer

Censorformandsskabet skal blandt andet kvalitetssikre uddannelsernes prøve- og eksamenssystem. Blandt formandskabets opgaver er fordeling af opgaverne til censur, rådgivning af uddannelsesinstitutionerne om prøvernes form og indhold og stå til rådighed for uddannelsesinstitutionerne ved afvikling af nye prøveformer.

Censorformandsskabet skal afgive en årlig beretning til uddannelsesinstitutionerne. Den årlige beretning skal udarbejdes på baggrund af censorernes indberetninger, da en censor ved eksamensterminens afslutning skal afgive en beretning om eksamensforløbet til uddannelsesinstitutionen og formandskabet.

Årsberetningen sendes efter godkendelse til Arkitektskolen Aarhus, Designskolen Kolding og Det Kongelige Danske Kunstakademis Skoler for Arkitektur, Design og Konservering samt Styrelsen for Forskning og Uddannelse. Årsberetningen offentliggøres samtidig på Censor-IT.

**Aktiviteter i censorformandsskabet (januar 2018 – juni 2019)**

Censorformandsskabet har afholdt fem møder i 2018 og to møder i foråret 2019 og har i 2018 deltaget i et dialogmøde for censorformandsskaber ved Styrelsen for Forskning og Uddannelse.

Censorformandsskabet har i 2018 haft særlig fokus på rekruttering til og beskikkelse af nyt censorkorps, udvælgelse og indkøb af nyt it-administrationssystem og reorganisering af sekretariatsbetjeningen som led i at kvalitetssikre ledelsen, administrationen og arbejdet i forbindelse med censurering. Derudover har censorformandskabet været i dialog med RKU om institutionsakkrediteringen og med konsulenter fra styrelsen om et kommende online-kursus for censorer. Endelig har Det Kongelige Danske Kunstakademis Skoler for Arkitektur, Design og Konservering haft en ny studieordning i høring hos censorformandsskabet i december 2018, og Arkitektskolen Aarhus har haft en ny studieordning for henholdsvis bachelor- og kandidatuddannelsen i høring hos censorformandskabet i juni 2019.

*Rekruttering af nyt censorkorps*

En af censorformandsskabets centrale opgaver er at indstille kompetente og relevante censorer til beskikkelse af Styrelsen. Censorerne beskikkes for fire år ad gangen. Der er pr. 1. oktober 2018 beskikket et nyt censorkorps for perioden 1. oktober 2018 til 30. september 2022.

Ved hver ny beskikkelsesperiode skal mindst en fjerdedel af censorerne i censorkorpset udskiftes, hvorfor censorformandsskabet indledningsvist har bedt institutionerne komme med deres forslag til, hvilke censorer de ønskede at beholde i korpset. Derefter gik censorformandsskabet i dialog med interesse- og brancheorganisationer samt institutionerne om ønsker og opmærksomhedspunkter ved udpegningen. I efteråret 2017 var der offentlige opslag i relevante medier med deadline i december 2017. Annonceringen nåede bredt ud og censorformandskabet modtog i alt 614 ansøgninger om censorbeskikkelse til den nuværende periode. Heraf var ca. halvdelen ansøgninger fra *ikke* tidligere beskikkede censorer. Censorformandskabet forestod en behandling og vurdering af de indkomne ansøgninger, der - efter institutionernes ønsker og organisationernes input – blev sammensat til et forslag til nyt censorkorps med 594 censorer og indstillet til Styrelsen i foråret 2018. Censorkorpset blev efterfølgende godkendt af Styrelsen i juni 2018.

*Censor it-system*

Der har længe været en interesse i censorformandskabet for at anvende it-løsninger til bl.a. censorindberetninger og generel information for at styrke gennemsigtigheden og medvirke til at kvalitetssikre censorinstitutionens arbejde.

Institutionerne har derfor indkøbt it-systemet ”Censor-IT”, som er udviklet, gennemprøvet og serviceret af Professionshøjskolernes Censorsekretariat.

Med ibrugtagelsen af Censor-IT vil censorernes evalueringer få en langt større anvendelse og indflydelse på uddannelserne, ligesom it-løsningen gør informationerne om censorernes opgaver og forpligtelser lettere tilgængelige.

Samtidig sikrer Censor-IT en digital understøttelse af censorprocessen. Censor-IT:

* Sikrer overensstemmelse med bekendtgørelsens bestemmelser vedrørende beskikkelse og allokering af censorer
* Understøtter det høje faglige niveau og kvalitet i censorgerningen gennem det rette match af censor og opgave
* Skaber en præcis dialog med censorerne om den praktiske afvikling af opgaven – tid, sted, indhold osv.
* Sikrer en systematisk opsamling og kvalificeret behandling af erfaringerne fra censureringen.

Institutionerne pilottestede systemet ved sommereksamen 2019.

*Ny organisering af sekretariatsfunktionen*

Som følge af bl.a. indførelsen af det nye it-system, der automatiserer og kvalitetssikrer en stor del af administrationen i forbindelse med censureringen, har censorformandskabet valgt at justere på organiseringen af sekretariatsfunktionen.

I stedet for en turnusmodel har administrationerne på de tre institutioner valgt at dele ansvaret for den løbende drift af sekretariatet. De tre studiechefer fortsætter således, som de har gjort det i hele 2018, med at deltage i alle møder og støtter op om sagsbehandling og drøftelser i formandskabet. Der er et ligeligt delt ansvar blandt studiecheferne for, at der bliver sat den nødvendige dagsorden og fulgt op på de sager, der kræver det. Der etableres en censorsekretærgruppe, der dels vil være superbrugere på censor-it-systemet og dels vil være backup for hinanden i forbindelse med at levere fx sekretær til møderne, hvilket dog i udgangspunktet leveres af AAA, der ligeledes fortsætter med at varetage den mere praktiske del af sekretariatsbetjeningen. AAA vil således også fortsætte med at være adresse for censorformandskabet og udbetale censorformændenes honorar mv.

Censorformandskabet har vurderet at en sådan organisering af sekretariatsfunktionen frem for den tidligere turnusmodel vil sikre en kontinuitet i betjeningen samtidig med, at det stadig sikrer en stimulerende fornyelse af det administrative perspektiv på opgaveløsningen, ved at institutionernes studiechefer deltager i alle møder og i det forberedende og opfølgende arbejde.

*Dialog med RKU om institutionsakkrediteringen*

I forbindelse med institutionernes forberedelser til institutionsakkrediteringerne i 2019, bad Rektorkollegiet i august 2017 censorformandskabet om en status på censorinstitutionens processer i et kvalitetssikringsperspektiv. Sekretariatet har i et notat på censorformandskabets vegne beskrevet, hvorledes de enkelte bestemmelser i bekendtgørelsen om eksamen og censur ved de videregående kunstneriske uddannelser forvaltes, og hvordan der arbejdes med at kvalitetssikre processerne. I 2018 har sekretariatet været i yderligere dialog med RKU om censorinstitutionens rolle i kvalitetssikring af institutionernes uddannelser og udarbejdet et notat, der blandt andet redegør for, hvordan censorformandskabet sikrer, at de rette kompetencer er til stede hos de udpegede censorer – herunder kompetencer inden for kunstnerisk udviklingsarbejde (KUV).

*Præsentation af nyt onlinekursus til censorer*

Censorformandskabet havde på mødet i november 2018 besøg af konsulenterne fra Smart Learning, der står bag det nye onlinekursus, der er udviklet for styrelsen og målrettet censorer på de videregående uddannelser. Kurset varer to timer og gennemgår grundlæggende viden om eksamenssituationen og censors rolle. Det vil være op til det enkelte censorformandsskab at beslutte, om man vil benytte sig af kurset. Censorformandsskabet var meget positive over for kurset og ser frem til at kunne klæde censorerne meget bedre på til opgaven ved en grundlæggende introduktion og dermed potentielt hæve bedømmelsesniveauet. Kurset er stadig under udvikling og forventes klar i efteråret 2019.

*Ministeriets dialog med censorformandskaberne den 29. november 2018*

Styrelsen for videregående uddannelser havde den 29. november 2018 inviteret alle censorformandskaber til et tværgående censorformandsskabsmøde. Der var en række emner på dagsordenen vedr. censorernes rolle og status. Det kommende fælles censoronlinekursus blev ligeledes præsenteret og drøftet.

**Censurering på institutionerne i 2018 og foråret 2019**

Samarbejdet med censorer på alle tre uddannelsesinstitutioner fungerer fortsat rigtig godt. Uddannelsesinstitutionerne oplever censorerne som engagerede og med god indsigt i de pågældende fagområder. Censorerne yder et vigtigt bidrag til bedømmelserne og giver værdifuld feedback til de studerende.

Censorernes indberetninger for 2018 blev behandlet på mødet den 8. november 2018, og formandskabet vurderede, at der ikke var nogle overordnede og tværgående problematikker at følge op på. Med implementeringen af Censor-IT vil censorernes indberetninger være nemmere tilgængelige for institutionerne, og formandskabet forventer at censorernes kommentarer derved i endnu højere grad kan indarbejdes i uddannelserne og eksamenssituationerne.

Censorerne skulle efter bedømmelserne i foråret 2019 indberette via Censor-IT. Tilbagemeldingerne fra censorerne blev behandlet på mødet den 2. oktober 2019. Censorformandsskabet havde med stor interesse læst censorernes evalueringer af periodens eksaminer. Censorernes evalueringer var generelt meget konstruktive og videregiver værdifulde erfaringer og betragtninger til brug for formandsskabets drøftelser og arbejde. Eksempelvis var en frustration over karaktersystemet i evalueringerne anledning til en drøftelse i formandsskabet vedr. forskellige problematikker ift. karakterskalaen, fx vil Arkitektskolen Aarhus søge dispensation til et pilotprojekt i forbindelse med studentertrivsel, hvor de studerende udelukkende skal bedømmes bestået/ikke bestået. Nogle evalueringer gav også anledning til at drøfte udfordringen med relativt omfattende skriftlige redegørelser (også udover vejledende sideantal) i forbindelse med nogle afgangsprojekter. Dette kan være en udfordring i forhold til censorernes arbejdsbyrde.

**Censordialogmøde den 6. februar 2019**

Dialogmødet blev afholdt på Det Kongelige Danske Kunstakademis Skoler for Arkitektur, Design og Konservering med deltagelse af censorformandskabet, sekretariatet og godt 150 censorer fra det nybeskikkede censorkorps.

Censorerne blev introduceret til variationerne og udfordringerne ved censoropgaven, og hvordan den har udviklet sig gennem tiden og kontinuerligt har fungeret som et vigtigt, fagligt koblingspunkt mellem institutionerne og praksis/erhvervet. De nybeskikkede censorer blev orienteret om censor-IT og introduceret til ministeriets onlinekursus. Dialogmødet var ligeledes en mulighed for at drøfte og spørge ind til censorrollen.

**Censorformandskabet i studieåret 2019/20**

Censorformandsskabet forventer at arbejde videre med at styrke dialogen med institutionerne og censorerne. Der vil således forsat blive afholdt censordialogmøder, idet censorer, institutioner og censorformandskab har haft gode erfaringer med at kvalificere det indbyrdes samarbejde gennem direkte og konstruktiv dialog. Det næste dialogmøde vil foregå i Aarhus primo 2020.

I løbet af 2019 forventes implementeringen af Censor-IT at komme godt i gang og det nye onlinekursus for censorer at blive taget i brug. Censorformandsskabet forventer at høste gode erfaringer fra begge processer i sit fortsatte arbejde med at klæde censorerne stadig bedre på til opgaven.

I 2019 vil censorformandskabet indgå i dialog med institutionerne om implementeringen af eksamensprocesserne i institutionernes kvalitetsprocesser – jf. ny akkrediteringslov.